
	Τιμητική εκδήλωση

για τον ποιητή, δοκιμιογράφο 

και παιδαγωγό

Κυριάκο Πλησή

στο Σπίτι της Κύπρου

Την Τρίτη 4 Δεκεμβρίου 2018, το Σπίτι της Κύπρου, διοργάνωσε τιμητική εκδήλωση για τον ποιητή, δοκιμιογράφο και παιδαγωγό Κυριάκο Πλησή.
Για το εκπαιδευτικό όραμα το οποίο κατηύθυνε και την εκπαιδευτική πράξη του Κυριάκου Πλησή, όπως προκύπτει από διάφορα κείμενά του, μίλησε ο φιλόλογος, συγγραφέας, κ. Κώστας Μπαλάσκας, επισημαίνοντας ότι «το όραμα του Κ.Π. είναι το όραμα ενός δημοκρατικού σχολείου … ένα όραμα μιας εκπαίδευσης που βασίζεται στη δουλειά, στην ουσία, στη δημιουργία, στην ποιότητα».
«Λυρικός ποιητής, λάτρης της φύσης, ιδωμένης μέσα από τα χρώματα και τα αρώματα της ιδιαίτερης πατρίδας του, ερωτικός υπό την ευρεία έννοια της λατρευτικής θεώρησης του κάλλους, θρησκευτικός ως ευγνώμων προς την κοσμική δημιουργία και μεγαλοσύνη, εκδήλωσε τα συναισθήματά του με τη μυστική λειτουργία των λέξεων» είπε ο Ομότιμος Καθηγητής του Ιονίου Πανεπιστημίου κ. Θεοδόσης Πυλαρινός, για τον Κυριάκο Πλησή παρουσιάζοντας το ποιητικό του έργο.
Ο συγγραφέας, κ. Κώστας Χατζηαντωνίου, επικεντρώθηκε στο δοκιμιακό έργο του τιμώμενου υπογραμμίζοντας ότι «ο Κυριάκος Πλησής, με διαύγεια και μαχητικότητα, με εμπνευσμένο στοχασμό, ευγένεια ύφους και γλώσσα υψηλής ευκρίνειας, χαρίσματα που σπάνια συνδυάζονται στη σύγχρονη ζωή, μας κληροδότησε λόγο που εμψυχώνει και εξευγενίζει, κείμενα που φωτίζουν, φρονηματίζουν, καθοδηγούν».
Κατά τη διάρκεια της εκδήλωσης κείμενα του Κ.Π. διάβασε ο φιλόλογος, συγγραφέας κ. Γιάννης Β. Κωβαίος ενώ ποιήματά του διάβασε η κόρη του κ. Παναγιώτα Πλησή, συγγραφέας.
Η εκδήλωση ολοκληρώθηκε με σύντομες παρεμβάσεις από τους μαθητές του Κυριάκου Πλησή,  κ. Άννα Λαάρη, φιλόλογο, μουσικό και κ. Μιχάλη Παιδονόμο, ιατρό παθολόγο, εντατικολόγο, διδάκτορα του Πανεπιστημίου Αθηνών, καθώς επίσης και τον ειδικό γραμματέα και πρώην Πρόεδρο της Πανελλήνιας Ένωσης Φιλολόγων, κ. Αναστάσιο Στέφο.

